4.  การวิจัยและพัฒนา

การวิจัยและพัฒนาเป็นส่วนหนึ่งของ Vision
และเป้าหมายของเอสซีจีที่จะพัฒนาให้เป็นองค์กรชั้นนำของอาเซียน

บริษัทได้จัดตั้งบริษัทย่อยขึ้นเพื่อรองรับงานวิจัยและพัฒนาของเอสซีจี คือ
บริษัทสยามวิจัยและนวัตกรรม จำกัด (เดิมชื่อ “บริษัทเอสซีไอ วิจัย และนวัตกรรม จำกัด”)
ตั้งขึ้นเมื่อวันที่ 1 กรกฎาคม 2540 เป็นการแปรสภาพ
และรับโอนสิทธิประโยชน์การลงทุนจากศูนย์วิจัยและพัฒนา (กรุงเทพฯ) ของบริษัทปูนซิเมนต์ไทย
จำกัด (มหาชน) ซึ่งได้รับการส่งเสริมการลงทุนจากคณะกรรมการส่งเสริมการลงทุน เมื่อวันที่ 4
มกราคม 2534
โดยได้รับการจดทะเบียนเป็นบริษัทที่ดำเนินงานด้านวิจัยจากกระทรวงการคลังเมื่อวันที่ 4 กรกฎาคม
2540

ภารกิจหลัก ของบริษัทสยามวิจัยและนวัตกรรม จำกัด ได้แก่

1.  สร้างผลิตภัณฑ์ใหม่ หรือสร้างมูลค่าเพิ่มในผลิตภัณฑ์ที่ประยุกต์ได้ในเชิงพาณิชย์

2.  ปรับปรุงคุณภาพผลิตภัณฑ์ให้ดียิ่งขึ้น

3.  ลดต้นทุนการผลิต โดยการสรรหาแหล่งวัตถุดิบทดแทน

4.  ให้บริการด้านเทคนิคแก่หน่วยธุรกิจ

งานที่มุ่งเน้นคือวิจัยและพัฒนาเกี่ยวกับผลิตภัณฑ์ปูนซีเมนต์ ทั้งปูนซีเมนต์ปอร์ตแลนด์ ปูนสำเร็จรูป
และปูนซีเมนต์พิเศษชนิดต่างๆ โดยทำการพัฒนาผลิตภัณฑ์ใหม่ ลดต้นทุนการผลิต
ปรับปรุงกระบวนการผลิต ลดมลภาวะในการผลิต นำวัตถุดิบใหม่มาใช้
และปรับปรุงคุณสมบัติผลิตภัณฑ์เดิมให้ดีขึ้น นอกจากนี้ ยังมีงานวิจัยและพัฒนาในการหาวัสดุใหม่ๆ
เพื่อมาใช้ในงานก่อสร้าง

นอกเหนือจากงานวิจัยและพัฒนาแล้ว บริษัทสยามวิจัยและนวัตกรรม จำกัด
มีห้องปฏิบัติการด้านวิเคราะห์ ทดสอบ ทั้งด้านเคมี ฟิสิกส์ และทดสอบผลิตภัณฑ์
เพื่อรองรับงานบริการวิเคราะห์ทดสอบ
โดยที่ห้องปฏิบัติการทดสอบผลิตภัณฑ์ได้รับการรับรองตามมาตรฐานสากล มอ. 17025
(ISO/IEC17025) จากสำนักงานมาตรฐานผลิตภัณฑ์อุตสาหกรรม
ในเรื่องการวิเคราะห์ทดสอบเกี่ยวกับ ปอร์ตแลนด์ซีเมนต์ทุกชนิด และวัตถุดิบชนิดต่างๆ
ที่ใช้ในงานคอนกรีต รวมทั้งการทดสอบที่บ่งชี้ถึงคุณสมบัติด้านความคงทนถาวรของคอนกรีต

นอกจากนี้
ในแต่ละธุรกิจเองก็ได้มีการดำเนินการเกี่ยวกับการวิจัยและพัฒนาขึ้นเพื่อผลิตสินค้าและบริการที่มีคุณภาพ
ตรงตามความต้องการของลูกค้าให้มากที่สุด โดยมีการจัดตั้งหน่วยงานวิจัยและพัฒนาของแต่ละธุรกิจ
ได้แก่ ฝ่ายเทคนิคและวิจัย บริษัทไทยโพลิเอททีลีน จำกัด
และหน่วยงานวางแผนวิจัยและเทคโนโลยี - โพลีโอเลฟินส์ ของธุรกิจเคมีภัณฑ์
ศูนย์พัฒนาผลิตภัณฑ์และเทคโนโลยี ของธุรกิจกระดาษ
โดยได้รับการจดทะเบียนเป็นหน่วยงานด้านวิจัยจากกระทรวงการคลัง
และสำนักงานนวัตกรรมและเทคโนโลยี ของธุรกิจผลิตภัณฑ์ก่อสร้าง

เอสซีจี เคมิคอลส์
นอกเหนือจากกิจกรรมลดต้นทุนการผลิตที่ทางธุรกิจได้ดำเนินการอย่างจริงจังและต่อเนื่อง ในปี
2551 ธุรกิจได้มีการปรับโครงสร้างการวิจัยและพัฒนาเพื่อเพิ่มศักยภาพการแข่งขัน
โดยมุ่งเน้นในการปรับปรุงพัฒนาผลิตภัณฑ์ให้มีคุณค่าสูงขึ้น
และการเพิ่มประสิทธิภาพของกระบวนการผลิตและกระบวนการสนับสนุน ดังนี้

1. การปรับปรุงพัฒนาผลิตภัณฑ์ให้มีคุณค่าสูงขึ้น

  ธุรกิจได้จัดตั้งหน่วยงานพัฒนาผลิตภัณฑ์ ซึ่งได้ดำเนินการจัดทำแผนพัฒนาผลิตภัณฑ์ระยะยาว
  (Technology Roadmap) ของแต่ละกลุ่มผลิตภัณฑ์
  เพื่อให้การปรับปรุงคุณภาพสินค้าและพัฒนาสินค้าใหม่ออกสู่ตลาดมีความสอดคล้องกับความต้องการของผู้บริโภคทั้งภายในและภายนอกประเทศ
  ธุรกิจยังดำเนินการวิจัยและพัฒนากระบวนการผลิตเพื่อให้ได้ผลิตภัณฑ์ใหม่ที่มีคุณค่าและราคาสูงขึ้น
  (High Value-Added) โดยเน้นการวิจัยและพัฒนานวัตกรรมในผลิตภัณฑ์เคมีเฉพาะด้าน
  (Specialty Chemicals) เพื่อตอบสนองความต้องการของลูกค้า นอกจากนี้
  ธุรกิจได้มีการดำเนินการศึกษาวิเคราะห์และคาดการณ์แนวโน้มตลาดและเทคโนโลยีของอุตสาหกรรมที่เกี่ยวข้องกับผลิตภัณฑ์ของธุรกิจ
  เพื่อหาแนวทางการสร้างตลาดใหม่ให้ผลิตภัณฑ์ เช่น
  เม็ดพลาสติกสำหรับอุตสาหกรรมชิ้นส่วนรถยนต์ เครื่องใช้ไฟฟ้า บรรจุภัณฑ์หลากหลายรูปแบบ
  ท่อน้ำ และถังเก็บน้ำ ที่จะสามารถนำรายได้เข้าสู่ธุรกิจได้มากขึ้น ทั้งนี้ได้มีการจัดทำ Product
  Master Plan
  เพื่อให้สอดคล้องกับแนวโน้มตลาดและความสามารถในการเร่งพัฒนาผลิตภัณฑ์ใหม่ๆ
  ของบุคลากรในธุรกิจซึ่งส่งผลถึงความสำเร็จในการปรับปรุงพัฒนาผลิตภัณฑ์ให้มีคุณค่าสูงขึ้นอย่างเป็นรูปธรรม

2. การเพิ่มประสิทธิภาพของกระบวนการผลิตและกระบวนการสนับสนุน

  ธุรกิจมีนโยบายที่จะปรับปรุงกระบวนการผลิตอย่างต่อเนื่องเพื่อที่จะทำให้โรงงานมีประสิทธิภาพสูงสุดในการดำเนินการผลิต
  สามารถดำเนินการผลิตได้อย่างต่อเนื่องตามที่ได้วางแผนไว้ ตลอดจนมีความปลอดภัย
  และไม่มีผลกระทบต่อสิ่งแวดล้อม นอกจากนี้ ธุรกิจยังได้มีการนำเทคโนโลยีสารสนเทศ
  (Information Technology) มาพัฒนาและประยุกต์ใช้
  เพื่อสนับสนุนให้ทุกขั้นตอนการผลิตและการดำเนินงานเป็นไปด้วยความถูกต้องรวดเร็ว
  และมีประสิทธิภาพสูงสุดด้วยต้นทุนต่ำสุด

ทั้งนี้
ธุรกิจได้นำระบบซอฟท์แวร์การบริหารจัดการงานวิจัยมาประยุกต์ใช้ในการบริหารจัดการงานวิจัย
เพื่อให้การดำเนินงานมีประสิทธิภาพมากยิ่งขึ้นและเพื่อให้มีผลงานวิจัยมีคุณภาพทัดเทียมกับสถาบันวิจัยชั้นนำต่างๆ
โดยระบบนี้มีความสามารถหลัก 3 ประการ คือ

(1) Enterprise Content Management หรือการจัดเก็บและเผยแพร่ข้อมูลวิจัยอย่างเป็นระบบ

(2) Project Management หรือการบริหารโครงการตั้งแต่ขั้นความคิดริเริ่ม
ขั้นการศึกษาความเป็นไปได้ขั้นต้น ขั้นการวิจัย ขั้นการพัฒนา ขั้นการผลิตและการนำสินค้าออกสู่ตลาด
รวมถึงกระบวนการตัดสินใจยุติโครงการ

(3) Portfolio Management
หรือการจัดการดูแลโครงการวิจัยทั้งหมดที่มีอยู่ในภาพรวมเพื่อตอบสนองแผนธุรกิจทั้งในระยะสั้นและระยะยาว

นอกจากนี้ธุรกิจยังได้มีการร่วมมือกับสถาบันวิจัยทั้งภาครัฐและเอกชน รวมถึงสถาบันการศึกษาต่างๆ
43
แห่งโดยมีวัตถุประสงค์หลักในการส่งเสริมและเชื่อมโยงการพัฒนานวัตกรรมของธุรกิจให้สอดคล้องกับแนวโน้มการเปลี่ยนแปลงของอุตสาหกรรมที่รวดเร็ว
เพื่อยกระดับความสามารถในการแข่งขันทางธุรกิจของบริษัทและบริษัทในเอสซีจีอย่างยั่งยืน

เพื่อให้การปรับปรุงพัฒนาผลิตภัณฑ์ให้มีคุณค่าสูงขึ้น
และการเพิ่มประสิทธิภาพของกระบวนการผลิตบังเกิดผลสำเร็จตามแผนที่วางไว้
ธุรกิจเล็งเห็นถึงความสำคัญในการสร้างกำลังคนที่มีศักยภาพในด้านการวิจัยและพัฒนา
ปัจจุบันทีมงานวิจัยและพัฒนาประกอบด้วยนักวิจัยที่สำเร็จปริญญาเอก 14 คน และนักวิจัย
รวมถึงผู้ปฏิบัติการในห้องวิจัยอื่นๆ อีก 55 คน โดยธุรกิจมีแผนที่จะเพิ่มจำนวนนักวิจัยกว่า 2
เท่าภายใน 5 ปีนับจากนี้

เอสซีจี เปเปอร์ ได้จัดตั้งศูนย์พัฒนาผลิตภัณฑ์และเทคโนโลยีขึ้น
เพื่อดำเนินการวิจัยและพัฒนาผลิตภัณฑ์ในธุรกิจกระดาษ ให้มีคุณภาพดีตรงตามความต้องการของลูกค้า
และเพื่อสนับสนุนในการปรับปรุงกระบวนการผลิต
เพื่อลดต้นทุนการผลิตให้สามารถแข่งขันได้ในตลาดทั้งในประเทศและต่างประเทศ
อีกทั้งดำเนินการวิจัยและพัฒนาด้านวัตถุดิบและกรรมวิธีการผลิตสำหรับผลิตภัณฑ์ใหม่
เพื่อสร้างความได้เปรียบในการแข่งขันของกิจการและลดการพึ่งพาเทคโนโลยีจากต่างประเทศ

ทั้งนี้ เพื่อเป็นการเสริมสร้างความเข้มแข็งของธุรกิจในระยะยาว
ศูนย์พัฒนาผลิตภัณฑ์และเทคโนโลยีจึงได้จัดตั้งงานข้อมูลและฝึกอบรมทางเทคโนโลยีเพื่อบริหารองค์ความรู้
(Knowledge Management) ในองค์กร ทำให้เกิดการกระจาย แบ่งปันข้อมูล
และสร้างองค์ความรู้อย่างรวดเร็วทันกับการเปลี่ยนแปลงของตลาด
และจัดให้มีการฝึกอบรมหลักสูตรทางเทคโนโลยีเฉพาะในด้านเยื่อและกระดาษ
เพื่อเพิ่มศักยภาพให้แก่บุคลากรในองค์กร และสนับสนุนให้เกิดแนวคิดในการสร้างนวัตกรรม
(Innovation) ขององค์กรในอนาคต โดยในปี 2551 ที่ผ่านมาได้ใช้งบประมาณเพิ่มขึ้นอย่างมาก
เพื่อลงทุนอุปกรณ์และเพิ่มบุคคลากรที่มีความรู้ความเชี่ยวชาญเฉพาะด้าน
เพื่อให้สามารถรองรับการขยายงานที่จะเพิ่มมากขึ้นในอนาคต

เอสซีจี ซิเมนต์ มีการวิจัยและพัฒนาผลิตภัณฑ์ปูนซีเมนต์ประเภทต่างๆ อย่างต่อเนื่อง
โดยเน้นที่คุณสมบัติการ ใช้งานที่หลากหลายและคุณภาพที่ได้มาตรฐานระดับสากล
เพื่อตอบสนองความต้องการของลูกค้าแต่ละกลุ่มโดยเฉพาะ
และเสริมสร้างความเป็นผู้นำด้านเทคโนโลยี
โดยในช่วงที่ผ่านมาธุรกิจได้เน้นแผนงานด้านการวิจัยและพัฒนาผลิตภัณฑ์
รวมถึงแผนกลยุทธ์ทางการตลาดในการวางตลาดสินค้าปูนซีเมนต์ซึ่งเป็นนวัตกรรมใหม่ ได้แก่

-   ปูนซีเมนต์สำหรับงานเฉพาะ ได้แก่ ปูนช้างชนิดพิเศษที่ช่วยลดระยะเวลาการถอดแบบคอนกรีต
    ปูนซีเมนต์ผสมตราซูเปอร์ซีเมนต์ (Super Cement) สำหรับลูกค้าที่ต้องการเนื้อปูนเข้ม

-   การให้บริการแบบครบวงจรสำหรับสินค้าปูนสำเร็จรูป (Silo & Spraying System)
    ซึ่งสามารถตอบสนองความต้องการของลูกค้าที่ต้องการบริการพ่นฉาบปูนสำเร็จรูปสำหรับอาคาร
    บ้านเรือน

-   คอนกรีตผสมเสร็จซีแพคสำหรับงานเฉพาะ ได้แก่ คอนกรีตสำหรับลานตากพืชผลทางการเกษตร
    (Agricultural Concrete)
    ซึ่งมีคุณสมบัติในการช่วยลดระยะเวลาที่ใช้สำหรับการกองเก็บพืชผลลง

-   พัฒนาการให้บริการแก่ลูกค้าในเมืองใหญ่ที่มีการจราจรหนาแน่น
    รวมถึงลูกค้ารายเล็กด้วยระบบการส่งถ่ายคอนกรีตผสมเสร็จแบบพิเศษ (Hub & Spoke
    System)

    เอสซีจี ผลิตภัณฑ์ก่อสร้าง งานวิจัยและพัฒนามีส่วนสำคัญในการพัฒนาสินค้าใหม่
    การเพิ่มคุณภาพสินค้าให้สูงกว่ามาตรฐานตลาด
    และยังเป็นการช่วยลดต้นทุนการผลิตในระยะยาว
    ธุรกิจได้จัดตั้งสำนักงานนวัตกรรมและเทคโนโลยี เพื่อดำเนินการควบคุม ติดตาม
    รวมทั้งปรับปรุงกระบวนการ และคุณภาพสินค้าให้สอดคล้องกับความต้องการของลูกค้าเสมอ
    ทั้งนี้ เพื่อรักษาขีดความสามารถในการแข่งขัน
    โดยมีการลงทุนในการวิจัยทั้งในส่วนการปรับปรุงเทคโนโลยี
    ผนวกกับการนำความรู้และประสบการณ์จากการผลิตมาปรับปรุงการดำเนินงานให้มีประสิทธิภาพเพิ่มมากขึ้น

    ในปีที่ผ่านมาธุรกิจสามารถสร้างนวัตกรรมด้านสินค้าและบริการที่สำคัญ ได้แก่

-   พัฒนาระบบฝ้าและผนังที่สามารถตอบสนองต่อความต้องการของเจ้าของบ้านและผู้ออกแบบ อาทิ
    ระบบผนังกันความร้อน และระบบผนังกันเสียง

-   พัฒนา “Cotto Speed Bathroom” บริการซ่อมแซมปรับปรุงห้องน้ำแบบครบวงจร
    ที่ทั้งสะดวกรวดเร็ว และลดปัญหาฝุ่นและเสียงรบกวนระหว่างการติดตั้ง
    ด้วยการผสานสองแนวคิดของสุขภัณฑ์และก็อกน้ำ Easy Concept
    ที่ช่วยประหยัดเวลาในการติดตั้ง และชุดเฟอร์นิเจอร์ตกแต่ง Modular Concept

-   พัฒนาบล็อกเย็น CPAC Dsign ด้วยคุณสมบัติที่เหนือกว่าบล็อกปูพื้นทั่วไป
    สามารถเก็บสะสมน้ำและระบายความร้อนผ่านการระเหยของน้ำ
    ทำให้อากาศภายในบริเวณบ้านเย็นสบาย

-   พัฒนานวัตกรรมระบบหลังคาแบบใหม่ติดตั้งซ้อนทับชั้นเดียว (Single Lap System)
    โดยไม่ต้องติดตั้งแผ่นรองใต้หลังคา ซึ่งสามารถตอบสนองความต้องการบ้านในแบบ Natural
    Modern ได้ดียิ่งขึ้น เมื่อใช้ร่วมกับหลังคา Ceramic Slate รุ่น CeraFino

-   พัฒนา Roof Garden ระบบสวนบนหลังคาที่ทำให้บ้านเย็นสบาย
    เนื่องจากเป็นฉนวนกันความร้อน และช่วยเพิ่มออกซิเจน นอกจากนี้ยังสะดวกสบาย
    ติดตั้งและดูแลรักษาง่าย

เอสซีจี ดิสทริบิวชั่น มีหน่วยงานพัฒนาธุรกิจและโครงการนำร่อง (Pilot Project) โดยนำความรู้ ข้อมูลด้านการตลาด และความต้องการของลูกค้ามาพัฒนากระบวนการให้บริการลูกค้าและการพัฒนาหาสินค้าใหม่ๆ ทั้งในเอสซีจีและนอกเอสซีจี เช่น กระบวนการในการจัดส่งสินค้า การจัดเรียงสินค้า การแสดงสินค้า ตลอดจนปรับปรุงบริการหลังการขาย เป็นต้น ทั้งนี้ เพื่อช่วยให้คู่ค้ามีความสามารถในการขายสินค้าได้มากขึ้น และให้ลูกค้ามีความต้องการที่จะซื้อสินค้ามากขึ้น

ในระยะ 3 ปี ที่ผ่านมา เอสซีจีมีรายจ่ายเกี่ยวกับการวิจัยและพัฒนา ดังนี้

+---------------------------+-------------+-------------+-------------+
| ปี พ.ศ.                    | 2549        | 2550        | 2551        |
+---------------------------+-------------+-------------+-------------+
| จำนวนเงิน (ล้านบาท)         | 250         | 340         | 380         |
+---------------------------+-------------+-------------+-------------+